**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2015 M. LIEPOS 30 D. SPRENDIMO NR. T2-185 „DĖL KLAIPĖDOS MIESTO SAVIVALDYBĖS NEFORMALIOJO VAIKŲ ŠVIETIMO MOKYKLŲ IR FORMALŲJĮ ŠVIETIMĄ PAPILDANČIO UGDYMO MOKYKLŲ VEIKLOS ORGANIZAVIMO TVARKOS APRAŠO“ PAKEITIMO“ PROJEKTO**

1. **Sprendimo projekto esmė, tikslai ir uždaviniai.**

sprendimo projekto esmė – sudaryti vienodas galimybes visiems gabiems vaikams būti įvertintais ir patikslinti atlyginimo mokėjimo už neformalųjį vaikų švietimą nuostatas.

Tikslas – patikslinti Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos aprašą (toliau – Aprašas), patvirtintą Klaipėdos miesto savivaldybės tarybos 2015 m. liepos 30 d. sprendimu Nr. T2-185.

Uždavinys – pakeisti Aprašo 3.4.2 papunktį ir papildyti Aprašą nauju 45.4 papunkčiu.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, atsižvelgus į miesto savivaldybės neformaliojo vaikų švietimo įstaigų vadovų pasiūlymus, pradėjus įgyvendinti Aprašą nuo š. m. rugsėjo 1 d., ir aptarus situaciją su Savivaldybės administracijos Biudžetinių įstaigų centralizuotos apskaitos skyriumi.

Šiuo metu galiojančio Aprašo 3.4.2 papunktyje yra numatyta, kad gabiems mokiniams yra priskiriami mokiniai, kurie muzikos ar dailės mokyklose turi gerus ir labai gerus įvertinimus. Tačiau šioje pozicijoje prie gabių mokinių kategorijos nebuvo priskirti neformaliojo vaikų švietimo centrų (Jaunimo, Moksleivių saviraiškos ir Vaikų laisvalaikio) ugdytiniai. Sprendimo projekte siūloma papildyti minėtą papunktį, suteikiant galimybę visiems Savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų mokiniams, turintiems atitinkamų pasiekimų, būti priskirtiems gabių mokinių kategorijai.

Šiuo metu galiojančiame Apraše nebuvo numatyti atvejai, kaip yra mokamas atlyginimas, kai mokinys pradeda lankyti neformaliojo ugdymo užsiėmimus ne mėnesio pradžioje, o vėliau, pvz. mėnesio viduryje ar pabaigoje. Tokiais atvejais, taikant visą atlyginimo dydį už mėnesį, pagrįstai sulaukiama tėvų klausimų dėl mokesčio dydžio nustatymo. Šiame sprendimo projekte siūloma papildyti Aprašą nauju 45.4 papunkčiu, nustatant, kad iki einamojo mėnesio 15 dienos naujai priimtiems vaikams nustatomas visas atlyginimas už teikiamą neformalųjį vaikų švietimą, o pradėjusiems lankyti užsiėmimus vėliau – atlyginimo dydis mažinamas 50 procentų. Išvykstantiems vaikams atlyginimas už teikiamą neformalųjį vaikų švietimą proporcingai paskaičiuojamas iki išvykimo dienos.

**3. Kokių rezultatų laukiama.**

Šiuo sprendimo projektu keičiamame Apraše bus užtikrintos vienodos ugdymosi galimybės visiems gabiems vaikams ir patikslintas atlyginimo mokėjimas už neformalųjį vaikų švietimą.

**4. Sprendimo projekto rengimo metu gauti specialistų vertinimai.**

Atsižvelgta į miesto savivaldybės neformaliojo vaikų švietimo įstaigų vadovų ir Savivaldybės administracijos Biudžetinių įstaigų centralizuotos apskaitos skyriaus pastabas ir siūlymus.

**5. Išlaidų sąmatos, skaičiavimai, reikalingi pagrindimai ir paaiškinimai.**

Išlaidos nenumatomos.

**6. Lėšų poreikis sprendimo įgyvendinimui.**

Sprendimo įgyvendinimui lėšų nereikės.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: bus užtikrintos vienodos gabių vaikų ugdymosi galimybės, bus aiškesnės ir socialiai teisingesnės atlyginimo mokėjimo už teikiamą neformalųjį vaikų švietimą sąlygos.

Neigiamos pasekmės – nenumatomos.

**PRIDEDAMA:**

1. Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2015 m. liepos 30 d. sprendimo Nr. T2-185 „Dėl Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos aprašo“ lyginamasis variantas, 8 lapai.

Švietimo skyriaus vedėja Laima Prižgintienė